Saks lisas, et sotsiaaldemokraatide fraktsiooni erinevate liikmete jaoks võivad küll sõnad sotsialistlik ja kommunistlik tähendada erinevaid asju, aga mitte keegi ei õigusta toime pandud kuritegusid. "Sellest on vaja rääkida mitte ainult ajaloolastel, vaid ka poliitikutel, sest minevikule õiglast  hinnangut andmata ei saa olla kindel, et tehakse kõik selle mitte kordumiseks. See on oluline, sest tegelikult pole mineviku varjud kadunud. Kui täna on raske ette kujutada, et pjedestaalile tõstetaks Hitler, siis Stalini ausammas seisab uhkelt keset tema kodulinna Gorit. Venemaal valiti Stalin aga eelmisel aastal rahva poolt 12 ajaloo suurkuju hulka," rõhutas Saks.